Porsche kraai koning op trekkerfees | Netwerk24
Porsche kraai koning op trekkerfees
Deur Elsje du Toit 22 Oktober 2017 18:56
Zeeman Botha (72) op sy Porsche-trekker wat hy self gerestoureer het. Die nuwe naam vir die trekker heet nou Allgaier Diesel A133.Foto: André Damons
’n Porsche van ’n ander aard, ’n trekker van byna ’n eeu en ’n byl met meer as een doel.
Dit was van die goed wat Saterdag te sien was by die Bloem-familie-trekkerfees in Quaggafontein net buite Bloemfontein.
Zeeman Botha (72) van Brandfort sit breëbors op sy bloedrooi Porsche.
Dié trekker, wat deesdae as die Allgaier Diesel A133 bekendstaan, is sekerlik die skaarsste trekker by die fees.
“Ek het die trekker by ’n melkboer onder bome op sy plaas gekry,” sê hy.
Die Porsche-trekker voordat hy gerestoureer is. Zeeman Botha het die trekker op ’n melkboer se plaas onder bome gekry.Foto: Verskaf
“Dit het my ’n klompie jare gevat om dit te restoureer omdat ek tussenin met ander goed ook besig is, maar vandag is ek bly dat ek die eerste keer hier kan wees.”
Botha sê Porsche het tussen 1954 en 1963 trekkers vervaardig, maar toe opgehou.
“Hoewel dit ’n Porsche is, is hy nie net mooi nie, maar kan hy nou wérk ook.”
Nie ver van hom nie staan Dries Labuschagne by sy 1922 Fordson Detroit – die oudste by die fees.
Amper ’n eeu oud, is die trekker so mooi gerestoureer jy sal dink hy is splinternuut.
“Ek het maar met dié trekker grootgeword,” sê Labuschagne.
Dis lekker by die Bloemfontein-familie-trekkerfees. Don Scheepers (60) van Roodepoort gee Hanré Badenhorst (2) ’n saamrygeleentheid op die rooi Massey-Harris-trekker. Scheepers het spesiaal Bloemfontein toe gekom vir die fees. Saam met hulle is Scheepers se hond, Ounooi. Foto: André Damons
Hy het ook trekkers van 1923, 1927 en 1951.
“Dis goed om dit te bewaar.”
Rudie Herbst, feesorganiseerder, sê dit is onder meer ook die hoofdoel van die fees. Dit is die sesde keer wat die fees aangebied word.
“Buiten dat ons as Sentraal Vrystaat Veteraneklub die ou trekkers wil bewaar en nuut maak, gaan dit vir ons ook oor nostalgie,” sê hy.
“Die ouer mense wil die nostalgie hê terwyl die jeug sommer hier kan leer. Ons ‘speel’ vandag op ’n plaas. So hulle kan leer waar melk vandaan kom, hoe om botter te maak en baie pret hê.”
Buiten die trekkers en plaasaktiwiteite, kan feesgangers ook hul vaardigheid toets met bylgooi.
Phil Sutherland van Bloemfontein gooi sy byl en dis kolskoot.
Lekker op die bloedrooi Massey-Harris. Don Scheepers (60) van Roodepoort gee klein Hanré Badenhorst (2) ’n saamry geleentheid. Scheepers se hond, Ounooi, ry ewe lekker saam. Foto: André Damons
Hy trek die byl uit die teiken, en begin aan die handvatsel suig.
“Dis hoe die Indiane dit destyds gedoen het,” sê hy. Die rook bol by die byl se kop uit.
“Die byl is vierledig: jy kan hom gebruik as ’n mes, jy kan hom rook, jy kan hout kap en dan ook moor . . .”
Hy het self sy byle gemaak as deel van die Bloem Blades-klub.
Agter hom swoeg en sweet Peter Wille (14), ’n gr. 8-leerling aan die Hoërskool Sentraal, en Louis van Wyk.
Van Wyk trek sy tong soos hy konsentreer om te gooi.
“Nee, dis baie moeilik,” sê hy.
Wille stem saam.
“Die tegniek is ’n uitdaging, maar dis nogtans lekker.”
Zeeman Botha (72) op die skaarsste trekker by die fees. Dié Porsche-trekker was ’n gewilde uitstalling tydens die Bloem-familie-trekkerfees.Foto: André Damons
Rudie Herbst, feesorganiseerder, sê die fees is daar om ouer mense ’n bietjie nostalgies te maak.Foto: André Damons
Trekkers van alle kleure is by die Bloem-familie-trekkerfees uitgestal. Foto: André Damons
Sowat 20 00 mense het Saterdag die trekkerfees buite Bloemfontein bygewoon. Foto: André Damons
Die oudste trekker op die fees is 'n 1922-Fordson Detroit. Foto: André Damons
Vinkel en koljander het die feesgangers omtrent deurmekaar gemaak. Hier staan Sias Calitz (links) en sy tweelingbroer, Jurg, by ’n Massey-Harris trekker. Foto: André Damons
Nes ’n wafferse Indiaan gooi Phil Sutherland sy byl kolskoot.Foto: André Damons
Buiten ’n byl, kan Phil Sutherland ook sy byl rook.Foto: André Damons
Vir Louis van Wyk is bylgooi beslis nie tong in die kies nie. Foto: André Damons
Phil Sutherland steek sy bylpyp op vir ’n paar trekke.Foto: André Damons
Meer oor: Bloemfontein | Fees | Porsche
Kom vier erfenis van trekkers op Delvera
Heuwels se ‘Bietjie hoop’ salueer boere en hul mense
Landies trek in